Դամասկոսում կրակ է բացվել Կենտրոնական բանկի ուղղությամբ
Հարձակման իրականացման մեջ Սիրիայի կառավարությունը մեղադրում է «զինված ահաբեկիչներին»
«Սիրիայի Կենտրոնական բանկի շենքի ուղղությամբ կրակ է բացվել՝ հակատանկային նռնականետների կիրառմամբ»: Այս մասին հաղորդել է Սիրիայի «SANA» պետական լրատվական գործակալությունը, որի վկայությամբ, երկուշաբթի օրը Կենտրոնական բանկի ուղղությամբ իրականացված հարձակման արդյունքում տուժածներ չկան: Գործակալությունը հայտնել է նաև, որ «զինված ահաբեկիչները» կրակ են բացել Դամասկոսում պարեկային ծառայություն իրականացնող ոստիկանության ծառայողների ուղղությամբ: Այս հարձակման հետևանքով վնասվածքներ է ստացել ոստիկանության առնվազն չորս ծառայող: Հարձակումներն իրականացել են Սիրիայում ՄԱԿ-ի դիտորդների առաքելության նորանշանակ ղեկավարի կողմից երկրի նախագահ Բաշար ալ-Ասադի և ընդդիմության ուժերը զինադադարը պաշտպանելու նպատակով բախումները դադարեցնելու մասին արված կոչից մի քանի ժամ անց: Գեներալ-մայոր Ռոբերտ Մուդը Դամասկոս է ժամանել կիրակի օրը՝ ստանձնելով երկրում զինադադարի մոնիթորինգն իրականացնելու նպատակով ՄԱԿ-ի դիտորդների առաքելության ղեկավարի պարտականությունները: Սիրիայում դիտորդական առաքելության կազմի մեջ այժմ գտնվում է 30 մարդ: Նորվեգացի գեներալը կոչ է արել դադարեցնել զինված բոլոր հարձակումները և ընդգծել, որ ՄԱԿ-ի դիտորդները չեն կարողանալու լուծել Սիրիայի բոլոր խնդիրները: Ռոբերտ Մուդը համագործակցության կոչ է արել ինչպես Ասադին հավատարիմ, այնպես էլ ընդդիմության ուժերին: «Սիրիայում մարդու իրավունքների դիտակետ» իրավապաշտպան կազմակերպությունը հաղորդել է սակայն, որ երկրում կիրակի օրն իրականացված բռնությունների զոհ է գնացել 25 մարդ, որոնց թվում են Համա նահանգում կառավարական զինված ուժերի կողմից գնդակահարված քաղաքացիական 14 անձինք: Զոհերի մասին վերջին հաղորդագրություններն անհնար է ենթարկել անկախ փորձաքննության: